
COMISIA JURIDICĂ,

Bucureşti, 27.11.2002 

Nr. 287

A V I Z
asupra propunerii legislative pentru completarea

·  Ordonanţei Guvernului nr.19/1997 privind transporturile.

În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare,  cu  propunerea legislativă pentru completarea Ordonanţei Guvernului nr.19/1997 privind transporturile, trimisă cu adresa nr.287 din 3 septembrie 2002, înregistrată sub nr.31/752 din  4 septembrie 2002.



Potrivit prevederilor art.60 din Regulamentul Camerei Deputaţilor,  membrii Comisiei au dezbătut iniţiativa legislativă menţionată mai sus, în şedinţa din  26  noiembrie  2002 şi  au constatat următoarele:

· obiectul propunerii legislative supuse examinării îl constituie completarea art.22 din Ordonanţa Guvernului nr.19/1997 privind transporturile, republicată, în sensul introducerii anumitor cerinţe pentru acordarea autorizaţiilor de transport public de bunuri şi persoane în scopul asigurării unui mediu concurenţial  normal, al utilizării optime a infrastructurilor de transport şi al protecţiei mediului;

· Consiliul Legislativ a avizat favorabil iniţiativa legislativă cu observaţii şi propuneri atât de tehnică legislativă, cât şi cu privire la conţinut, conform avizului nr.915/9 iulie 2002;

· Ministerul Lucrărilor Publice, Transporturilor şi Locuinţei, în punctul de vedere transmis cu adresa nr.23/146/3.09.2002, precizează că nu susţine această iniţiativă legislativă, întrucât aspectele avute în vedere de iniţiatori la elaborare, se regăsesc în cuprinsul actelor normative în vigoare ce reglementează acest domeniu.

În urma examinării propunerii legislative şi a punctelor de vedere exprimate de membrii comisiei, s-a constatat că elementele propuse de iniţiatori privind asigurarea condiţiilor necesare unei concurenţe loiale, utilizării optime a infrastructurilor de transport, precum şi protecţiei mediului sunt reglementate chiar în cuprinsul actului normativ a cărui modificare se propune.

Faţă de aceste considerente, din care rezultă că iniţiativa legislativă nu cuprinde elemente de noutate care să completeze reglementările în domeniu, membrii comisiei au hotărât, cu majoritate de voturi, să nu avizeze favorabil propunerea legislativă pentru completarea Ordonanţei Guvernului nr.19/1997 privind transporturile. 


În raport de obiectul şi conţinutul său, propunerea legislativă face parte din categoria legilor ordinare.

                    PREŞEDINTE,                                    SECRETAR,

           Prof. univ. dr. Ion NEAGU                       Cornel ŞTIRBEŢ

consilier

Diaconu Dumitra

